b'\n_START_ARTICLE_\nSophie af Pommern\n_START_SECTION_\nLiv og gerning\n_START_PARAGRAPH_\nSophie var den \xc3\xa6ldste datter af hertug Bugislav 10. af Pommern og Anna af Polen. Den 9. oktober 1518 blev hun i Slesvig gift med hertug Frederik af Slesvig og Holsten, der var blevet enkemand i 1514. Sophie blev herved stedmoder til Frederiks to b\xc3\xb8rn Christian (1503-59) og Dorothea (1504-47). Ved sin kroning havde Sophie f\xc3\xa5et tillagt Lolland og Falster, slotte i henholdsvis Kiel og Pl\xc3\xb6n med tilh\xc3\xb8rende amter samt byer i Holsten som livgeding.\n_START_SECTION_\nEnkedronningen\n_START_PARAGRAPH_\nEfter Frederik I\'s d\xc3\xb8d i 1533 blev hun dog forel\xc3\xb8big boende p\xc3\xa5 Gottorp med sine b\xc3\xb8rn, f\xc3\xb8rst for at afvente det endelige udfald af kongevalget, siden fordi hendes livgeding under Grevens Fejde kom i fjendtlig besiddelse. I 1538 forlangte Christian III, at hun skulle tage ophold p\xc3\xa5 slottet i Kiel og tiltr\xc3\xa6de sit livgeding, da udgifterne ved opholdet p\xc3\xa5 Gottorp, der gik p\xc3\xa5 hans regning, syntes ham for store. Dette skete ogs\xc3\xa5, men der var dog en del stridigheder mellem hende og Christian III ang\xc3\xa5ende styrelsen af livgedinget, som hun ville have ener\xc3\xa5dighed over, mens kongen og rigsr\xc3\xa5det kr\xc3\xa6vede medbestemmelsesret ved bes\xc3\xa6ttelsen af lensmandsposterne og forlangte, at slotslovene skulle lyde p\xc3\xa5 kongen. I 1540 kom det til en overenskomst, hvorved Sophie i det v\xc3\xa6sentlige gav efter.\n_START_SECTION_\nPersonlighed\n_START_PARAGRAPH_\nHun synes at have besiddet en vis l\xc3\xa6rdom og interesse for religi\xc3\xb8se sp\xc3\xb8rgsm\xc3\xa5l; en tysk salme, "Gott ist mein Heil, mein H\xc3\xbclf und Trost", tilskrives hende.\n_START_SECTION_\nD\xc3\xb8d og begravelse\n_START_PARAGRAPH_\nEfter sin d\xc3\xb8d i 1568 blev Sophie begravet i Slesvig Domkirke.'